kaerle etc doen te weten allen tegenwoordich ende toecoemende dat wy
ontfaen hebben die oitmoedige supplicatie van wouter van nyenrode
scaephuerder oudt zevenentwintich jaeren wonachtich in onseen stede van loeven
onlancx aldair geapprehendeert inhoudende hoe dat opten dach vanden
heyligen cruyce inde maent van septembri xvc eenenveertich de suppliant
drinckende inde herberge van eerdenburch gelegen onder jette by
bygaerden in onse ampmannie van bruessel aldair hy de scaepen huede
van zynen meester zoe waeren in syn geselscap wylen joes everpoel
jan suys paesschier govarts pieter vanden boot ende andere ende tgelach
gerekent wesende quam elcken te betaelene eenen stuiver ende betaelde
elck zyn gelach uuyt gedaen joes voirs. die welcke sonder zyn
gelach te betaelen wilde noch een pot biers genieten ende gehaelt
hebben dwelck de weerdinne nyet doen en wilde seggende waerop
soude ic u bier meten doen antwoirdde de voirs. joos totter weerdinnen
wat en cont es dat neempt neempt een ketel ende metet opden boon
twelck die weerdinne nyet doen en wilde dat hoorende leyskin huysvrouwe
vanden suppliant om beeters wille ende geschil te schouwen hiet der
weerdinnen dat zy een pot biers meten zoude ende zy soudt betaelen
want zy wel wiste dat de voirs. joos hadde tot roweghe$ daer by
gelegen gebonden als beseten vande duivel ende was geacht als een zot
ende alsoo de suppliant sittende aen de tafel sprack metten voirs. jan suys
by hem sittende van een scaep dat hy suppliant den selven jan daer te
voeren vercocht hadde soe is by henluyden gecoemen de voirs. joes ende poel
willende hem des onderwinden daerop de suppliant seyde totten voirs. joes
wat hebt ghy u dien te onderwinden ghy sot ende de voirs. joes
antwoirdde wat seegt ghy van dien sot soude ick moeten dairomme
myn moeder doen ende sonder meer woirdden de voirs. joes nam eenen
mutsaertstock uuyter schouwen ende quam dairmede geloopen naeden
suppliant opheffende den stock om nae den suppliant te slaen twelck belet
was zoe dat hy den stock liet vallen ende quam aen den cant vander
schouwen ende naer dat hy wat tyts gestaen hadde quam deselve joos
weer naerderen tafel daer de suppliant zat ende met zyn brootmes stack
over de selve tafel naer den suppliant ende quetste hem duer zynen duyme
ende metdien de suppliant stont op ende is die tafel ende die keerse dairop
staende over eynde gevallen ende de voirs. joes met zynen opsteker heeft over
die tafel naeden suppliant gesteken dat siende de suppliant heeft met zynen
handt den selven joes van hem gestooten nemende een pot in zyn handt
ende dairmede heeft den selven joos op zyn hooft gesmeten gevende hem
oepenen wonde dair af hy twee dagen dairnae gevaren is van
levende lyfve ter doot ter saken van welcken de suppliant is geapprehendeert
geweest by onsen meyer van loevenen ende hoewel hy peys gemaect
heeft met de partye nochtans hy vreest datmen sal willen extrordinaerlyck
tegens hem procederen ende hem stellen ter leste supplicie ten eynde dat onse
gratie hem hierop verleent wordde ons dairomme oidmoedelyck
biddende soe eest dat wy dese saeken overgemerct ende hierop gehadt
tatvys van onsen voern. meyeren burchmeesteren scepenen ende raidt onsen voirs.
stadt van loeven den voern. suppliant geneycht wesende tot zynder
beden ende supplicatien hebben inden gevalle als boven geremitteert
quytgescholden ende vergeven remitteren schelden quyte ende
vergeven uuyt onsen zunderlinge gracien by desen tfeyt ende dootslach
boven verclaert mitsgaders oic alle penen ende amende corporelle
ende criminelle daerinne * hem overmits ende uuyt saken van tgeenen
der voirs. is tegen ons onse hoocheyt ende justicie eenichsins mach
hebben ontgaen ende hebben hem dyen aengaende gerestitueert ende
gestelt restitueren ende stellen by desen tot zynen goede fame ende
name in onsen voirs. lande ende hertochdomme van brabant en allen
anderen onsen landen ende heerlicheden ende tot zynen ongeconfisqueerden
goeden indien hy eenige heeft gelyck als hy was voir den voirs.
dootslach imponerende hierop een eeuwich zwygen ende silencia
onsen procureur generael ende allen anderen onsen rechteren justicieren
ende officieren ons voirs. lants van brabant wye zy zyn satisfactie
nochtans yerst ende alvoeren gedaen der partyen geinteresseert
zoe verre die noch nyet gedaen en waere civilyck alleenlyck behoudelyck
nochtans dat de voirn. suppliant gehouden zal zyn tselve feyt iegens ons
te beteren civilyck naer de gelegentheyt vanden misdaet faculteyt van zynen
goeden ende onsen ordonnacie dairop gemaect ende oick te betalen die
redelycke costen van justicien zulck als dairomme gedaen ende naegevolcht
zyn ter taxatie ende arbiterscepe van onsen lieven ende getrouwen
den cancellier ende luyden van onsen raide in brabant die wy daertoe
committeren ontbieden dairomme ende bevelen den selven van onsen raide in
brabant dat voor hen geroepen die ghene die dairomme behoiren zullen
geroupen te zyne zy procederen wel ende deuchdelyck totter verificatie
ende interinement van desen tegewoirdigen brieven welck interinement de
selve suppliant schuldich zal zyn te versoucken in onsen voirs. raide binnen eenen
halven jaere naestcoemende op die peyne van te verbeuren deffect
van desen ende dat gedaen ende de voirs. amende civile ende costen van
justicien getaxeert ende betaelt zynde alst behoirt van welcker amende
onsen ontfanger vanden exploicten van onsen voirs. raide of andere
onsen officier dient behoiren sal gehouden wert ontfanck te maken
rekenning bewys en reliqua te doene tot onsen proffyte metten anderen
penningen van zynen ontfange zy onse droessaet van brabant meyer van
loeven ampman van bruessele meyere van heure ende alle anderen
onse ende onser vassalen of smaelre heeren rechteren justicieren ende
officieren ons voirs. lants van brabant ende van overmaze hoedanige
die zyn oft wesen moegen tegenwoirdich ende toecoemende hueren
stedehouderen ende elck van hen soe hen dat toebehoiren ende aengaen
mach den voirs. suppliant van deser onsen tegewoirdiger gracie remissien
ende quytscheldingen inder maniere voirscreven peyselyck volcomelyck ende tot
eeuwigen dagen doen ende laten genyeten ende gebruycken sonder hem
#sy hiervan verantwoirt
byden ontfanger vanden exploiten
te doene noch te laten geschien nu noch in toecommende tyde in lyfve
noch in goede eenich hinder letsel oft moyenisse ter contrarien
mair zyn lyf tegenwoirdelyck gevangen als voirs. is mitsgaders
zyn goeden ongeconfisqueert indien die waeren dairomme becommert
oft gearresteert terstont stellen oft doen stellen tot volcommen
slakinge ende delivrancie want ons alsoe belieft ende ten
eynde dat dit goet ende gestadich blyve tot eeuwigen dagen soe
hebben wy onsen segel hieraen doen hangen behoudelyck in anderen
saken ons recht ende eenyeglyck tzyne in allen gegeven in onsen stadt
van bruessele inde maent van junio int jaer onsheeren
duysent vyfhondert ende dryenveertich van onsen keyserrycke
txxiiiie ende van onsen rycken van castillie ende andere txxviiie
aldus gescreven opte plycke byden keyser in zynen rade
ende geteekent zoete visa recepta
gecollacioneert ende bevonden accorderende
met zynen originale by my
jacuwez